IP มั่นใจรายได้ปีนี้โตตามเป้า 25% คาดปิดดีลซื้อ “เทวา ฟาร์มา” ก.ค.นี้
IP มั่นใจรายได้ปีนี้โตตามเป้า 25% แตะ 750-800 ลบ. หลังรับรู้รายได้ "โมเดิร์น ฟาร์มา" เต็มปี คาดปิดดีลซื้อ “เทวา ฟาร์มา (ประเทศไทย)” ก.ค.นี้ และเริ่มผลิตยาเชิงพาณิชย์ให้ "เทวา อิสราเอล" สัญญารับจ้างผลิต 3-5 ปีแล้วแต่ตัวผลิตภัณฑ์
IP มั่นใจรายได้ปีนี้โตตามเป้า 25% แตะ 750-800 ลบ. หลังรับรู้รายได้ "โมเดิร์น ฟาร์มา" เต็มปี คาดปิดดีลซื้อ “เทวา ฟาร์มา (ประเทศไทย)” ก.ค.นี้ และเริ่มผลิตยาเชิงพาณิชย์ให้ "เทวา อิสราเอล" สัญญารับจ้างผลิต 3-5 ปีแล้วแต่ตัวผลิตภัณฑ์
12 พ.ค. 2564

นายตฤณวรรธน์ ธนิตนิธิพันธ์ ประธานเจ้าหน้าที่บริหาร บริษัท อินเตอร์ ฟาร์มา จำกัด (มหาชน) หรือ IP เปิดเผยว่า  ภาพรวมทั้งปี 64 บริษัทมั่นใจรายได้จะเติบโต 25% แตะ 750-800 ล้านบาทตามเป้าหมายที่วางไว้ จากการรับรู้รายได้ “โมเดิร์น ฟาร์มา” แบบเต็มปี โดยมีเป้าหมาย 240 ล้านบาท/ปี ซึ่งขณะนี้ผลิตภัณฑ์หลายตัวอยู่ระหว่างการยื่นขออนุมัติจากสำนักงานคณะกรรมการอาหารและยา (อย.) เพื่อทำตลาด หลังได้ทำการปรับปรุงบรรจุภัณฑ์และรีแบรนด์ นอกจากนี้ยังเตรียมออกผลิตภัณฑ์ใหม่เกี่ยวกับโปรตีนจากปลา ภายใต้บริษัทร่วมทุน “อินเตอร์ฟาร์มา-ซีวิตต้า” รวมทั้งอยู่ระหว่างรอการอนุมัติผลิตภัณฑ์เกี่ยวกับกัญชงจากอย.
ส่วนความคืบหน้าการทำสัญญาซื้อขายบริษัท เทวา ฟาร์มา (ประเทศไทย) ซึ่งเป็นบริษัทเวชภัณฑ์ระดับโลกที่จดทะเบียนในตลาดหลักทรัพย์นิวยอร์ก และตลาดหลักทรัพย์เทลอาวีฟ ล่าสุดอยู่ระหว่างการเจรจาให้จบตามเอกสารที่บันทึกข้อตกลงความร่วมมือ (MOU) คาดจะแล้วเสร็จในเดือนก.ค.64 จะเริ่มดำเนินการผลิตยาเชิงพาณิชย์ให้กับทางเทวา อิสราเอล โดยสัญญารับจ้างผลิต 3-5 ปีแล้วแต่ตัวผลิตภัณฑ์
ทั้งนี้ ปัจจุบัน บมจ.อินเตอร์ ฟาร์มา แบ่งกลุ่มผลิตภัณฑ์ออกเป็น 5 กลุ่ม ประกอบด้วย 1.ผลิตภัณฑ์เวชภัณฑ์รักษาโรค (Pharmaceutical Innovation), 2.ผลิตภัณฑ์รักษาสุขภาพและชะลอวัย (Wellness &amp; Anti-Aging Nutraceuticals), 3. ผลิตภัณฑ์นวัตกรรมความงาม (Cosmeceuticals &amp; Aesthetic Innovation), 4.ผลิตภัณฑ์ดูแลและส่งเสริมสุขภาพของสัตว์เลี้ยง(Companion Animal Healthcare) และ5.ผลิตภัณฑ์สำหรับปศุสัตว์(Livestock Animal Healthcare)
สำหรับผลการดำเนินงานในไตรมาส 1/64 บริษัทฯ มีกำไรสุทธิ 20.53 ล้านบาท เพิ่มขึ้น 34.68% เทียบจากช่วงเดียวกันปีก่อน ตามรายได้รวมที่เติบโต 80.06% แตะ 177.88 ล้านบาท จากแนวโน้มกระแสรักสุขภาพที่เพิ่มสูงขึ้น ผลักดันยอดขายกลุ่มผลิตภัณฑ์รักษาสุขภาพและชะลอวัย (Wellness &amp; Anti-Aging Nutraceuticals) เติบโตก้าวกระโดด 53.76% แตะ 73.45 ล้านบาท โดยเฉพาะผลิตภัณฑ์โปรไบโอติก อาทิ โปรแบค, ผลิตภัณฑ์เสริมมวลกระดูก PreBo รวมถึงผลิตภัณฑ์ใหม่เพื่อการควบคุมน้ำหนัก Fit Series และผลิตภัณฑ์อาหารเสริมของบริษัท ไวต้า (ประเทศไทย) จำกัด เป็นต้น
ขณะที่ยอดขายกลุ่มผลิตภัณฑ์ดูแลและส่งเสริมสุขภาพสัตว์เลี้ยง (Companion Animal Healthcare) ยังคงเติบโตดีต่อเนื่อง 28.68% เทียบจากช่วงเดียวปีก่อน แตะ 55.41 ล้านบาท ตามยอดขายแชมพูรักษาโรคผิวหนัง, วัคซีนป้องกันโรคลำไส้อักเสบ ไข้หัดสุนัข และพิษสุนัขบ้า, ผลิตภัณฑ์อาหารเสริมสำหรับสุนัขและแมว (Dr.Choice, Pet Select) และผลิตภัณฑ์อาหารสัตว์เลี้ยง MARIA เป็นต้น รวมทั้งยอดขายผลิตภัณฑ์สำหรับปศุสัตว์ที่เพิ่มขึ้น 285.71% อยู่ที่ 12.96 ล้านบาท
นอกจากนี้ยังมีการรับรู้รายได้จากการขายผลิตภัณฑ์ยารักษาโรค อาทิ ยารักษาโรคเบาหวาน, ยาละลายเสมหะ และยาฆ่าเชื้อ เป็นต้น ของบริษัท โมเดิร์น ฟาร์มา จำกัด ซึ่งเป็นบริษัทย่อย จำนวน 34.47 ล้านบาท หลังทำการปรับปรุงโรงงาน เพื่อเพิ่มประสิทธิภาพการผลิต และปรับรูปแบบบรรจุภัณฑ์ให้มีความทันสมัยมากขึ้น